Filwaqt li tissodisfa l-impenn li tirrapporta regolarment dwar il-progress fil-qasam tas-sigurtà, illum il-Kummissjoni qed tippreżenta rapport, l-ewwel wieħed minn meta ġiet ippreżentata l-Istrateġija l-ġdida tal-UE dwar l-Unjoni tas-Sigurtà 2020-2025 f'Lulju. Ir-rapport jenfasizza l-azzjonijiet meħuda fil-livell tal-UE taħt l-erba' prijoritajiet ewlenin: ambjent ta' sigurtà li jibqa' validu fil-futur, l-indirizzar tat-theddid li qed jevolvi, il-protezzjoni tal-Ewropej mit-terroriżmu u mill-kriminalità organizzata, u ekosistema tas-sigurtà Ewropea b'saħħitha. Ir-rapport jinkludi firxa wiesgħa ta' rappurtar dwar il-politika ta' sigurtà, bħall-kwistjonijiet ta' ħiliet u ta' sensibilizzazzjoni jew ta' edukazzjoni, skont il-kunċett ta' soċjetà sħiħa tal-istrateġija l-ġdida. It-tema ewlenija tiegħu hija l-implimentazzjoni tad-deċiżjonijiet miftehma, li teħtieġ sforzi politiċi u operazzjonali kontinwi mill-istituzzjonijiet tal-UE u mill-awtoritajiet nazzjonali. Il-Viċi President għall-Promozzjoni tal-Istil ta' Ħajja Ewropew Tagħna Margaritis Schinas qal: “Għandna sett b'saħħtu ta' regoli ta' sigurtà fis-seħħ fil-livell tal-UE, mibni fuq żewġ deċennji, iżda dawn ir-regoli ma jiswew għal xejn sakemm ma jiġux implimentati b'mod effettiv u konsistenti fil-prattika. Din hija r-raġuni għalfejn din il-Kummissjoni impenjat ruħha li tpoġġi enfasi bla waqfien fuq l-implimentazzjoni. Illum qed nappellaw lill-Istati Membri biex iżidu l-ħidma tagħhom biex jiżguraw li ma jkunx hemm lakuni jew dewmien fil-mod kif napplikaw strumenti ta' sigurtà ewlenin bħar-regoli tal-UE dwar il-ġlieda kontra t-terroriżmu, l-armi tan-nar u l-ġlieda kontra l-ħasil tal-flus u l-finanzjament tat-terroriżmu. L-iżgurar tas-sigurtà taċ-ċittadini tal-UE hija responsabbiltà komuni fejn ilkoll għandna nagħmlu l-parti tagħna.” Il-Kummissarju għall-Affarijiet Interni Ylva Johansson qalet: “Is-sigurtà interna tinsab fil-qalba tal-Istrateġija dwar l-Unjoni tas-Sigurtà. Illum, u fil-ġimgħat li ġejjin se nittratta l-ħtiġijiet li ġew identifikati. Dawn jinkludu t-titjib tar-rispons tal-UE għall-kontenut terroristiku online, it-titjib tas-sistemi tal-IT biex jaħdmu flimkien u l-identifikazzjoni, ir-rappurtar u t-tneħħija ta' materjali online marbut ma' abbuż sesswali fuq it-tfal.” Il-progress u l-azzjonijiet ewlenin meħtieġa Ir-rapport ikopri l-perjodu minn Ottubru 2019 sa Diċembru 2020 u jagħti dettalji dwar il-progress sinifikanti li sar fuq inizjattivi leġiżlattivi ta' prijorità u inizjattivi oħra taħt l-erba' prijoritajiet strateġiċi u jidentifika oqsma fejn huwa meħtieġ titjib. Ir-rapport jenfasizza wkoll il-ħtieġa urġenti li jiġu konklużi n-negozjati bejn il-Parlament Ewropew u l-Kunsill dwar ir-Regolament propost dwar il-Kontenut Terroristiku Online u l-ħidma tal-Forum tal-UE dwar l-Internet bħala pjattaforma essenzjali li tlaqqa' flimkien l-Istati Membri u l-industrija biex jiġi evitat it-tixrid ta' kontenut terroristiku online u jiġu miġġielda l-messaġġi radikali. Sfond Fl-24 ta' Lulju 2020, il-Kummissjoni adottat l-Istrateġija tal-UE dwar l-Unjoni tas-Sigurtà 2020-2025 li tippreżenta għadd ta' inizjattivi bil-għan li jinħoloq approċċ multidixxiplinari, kkoordinat u integrat għas-sigurtà filwaqt li jiġu rrispettati bis-sħiħ id-drittijiet fundamentali. Din l-istrateġija tistabbilixxi prijoritajiet strateġiċi u interdipendenti fuq is-sigurtà li għandhom jitmexxew 'il quddiem fil-livell tal-UE fl-2020-2025. Hija tibni fuq il-progress miksub preċedentement taħtl-Aġenda Ewropea dwar is-Sigurtà 2015-2020 u tipprovdi elementi ġodda, biex jiġi żgurat li l-politika ta' sigurtà tal-UE tirrifletti sfidi ġodda. Għal Aktar Informazzjoni L-ewwel Rapport ta' Progress dwar l-Istrateġija tal-UE dwar l-Unjoni tas-Sigurtà Anness 1: L-istatus tal-Implimentazzjoni tal-Leġiżlazzjoni dwar is-Sigurtà Anness 2: Pjan Direzzjonali ta' Implimentazzjoni Skeda informattiva: L-Istrateġija tal-UE dwar l-Unjoni tas-Sigurtà, l-Ewwel Rapport ta' Progress Sit web: L-Istrateġija tal-UE dwar l-Unjoni tas-Sigurtà